Rapport mill-Kummissjoni lill- Parlament ewropew - Is-26°rapport annwali dwar l-attivitajiet Komunitarji ta’ antidumping, ta’ kontra s-sussidju u ta’ salvagwardja (2007) [SEC(2008) 3073] /* KUMM/2008/0877 finali */





[pic] | KUMMISSJONI TAL-KOMUNITAJIET EWROPEJ | Brussel 19.12.2008 KUMM(2008) 877 finali RAPPORT MILL-KUMMISSJONI LILL- PARLAMENT EWROPEW Is-26°rapport annwali dwar l-attivitajiet Komunitarji ta’ antidumping, ta’ kontra s-sussidju u ta’ salvagwardja (2007) [SEC(2008) 3073] Introduzzjoni Dan ir-rapport tal-2007 huwa ppreżentat lill-Parlament Ewropew wara r-riżoluzzjoni tiegħu tas-16 ta' Diċembru 1981 dwar l-attivitajiet ta’ antidumping tal-Komunità, u r-rapport tal-Kumitat tiegħu fuq l-industrija, il-kummerċ estern, ir-riċerka u l-enerġija. Dan ir-rapport qasir jagħti ħarsa ġenerali lejn l-avvenimenti ewlenin matul l-2007 iżda huwa appoġġjat, bħal fis-snin ta' qabel, minn Dokument ta’ Ħidma tal-Istaff tal-Kummissjoni aktar dettaljat, flimkien ma' annessi dettaljati. Dan ir-rapport isegwi l-istess struttura ġenerali tad-Dokument ta' Ħidma, inklużi l-intestaturi kollha tiegħu, għal referenza faċli għal tagħrif aktar komprensiv. Ir-rapport attwali u d-Dokument ta’ Ħidma sħiħ huma wkoll disponibbli għall-pubbliku f'http://europa.eu.int/comm/trade/issues/respectrules/anti_dumping/legis/index_en.htm L-2007 rat il-kontinwazzjoni tar-reviżjoni tal-Istrumenti tad-Difiża tal-Kummerċ (TDI), li kienet ġiet imnehdija fl-2006, bil-parteċipazzjoni sħiħa tal-partijiet involuti fil-proċess matul is-sena. Fl-2007 ukoll, is-Servizzi tad-Difiża fil-Kummerċ ġew organizzati mill-ġdid bħala parti mir-ristrutturazzjoni tad-DG Kummerċ. Dan involva wkoll il-ħolqien ta' Uffiċjal tas-Smigħ indipendenti fid-DG Kummerċ. 1. Ħarsa Ġenerali lejn il-Leġiżlazzjoni L-investigazzjonijiet ta’ antidumping (AD), ta’ kontra s-sussidju (anti-subsidy, AS) u ta’ salvagwardja (safeguard, SFG) huma mwettqa fuq il-bażi ta’ Regolamenti bażiċi tal-Kunsill. Ħarsa ġenerali lejn il-leġiżlazzjoni attwali hija mogħtija fid-Dokument ta’ Ħidma. It-testi bażiċi AD u AS minn issa ’l quddiem se jissejħu “Regolament(i) bażiku/bażiċi”. 2. Kunċetti bażiċi L-intestatura 2 fid-dokument ta’ ħidma tagħti ħarsa ġenerali lejn it-terminoloġija u l-proċeduri użati fl-investigazzjonijiet tat-TDI. 3. Reviżjoni TDI- kontinwazzjoni tal-proċess mibdi fl-2006 Fl-2007 il-Kummissjoni kompliet bir-reviżjoni tal-proċess TDI li kien tnieda fl-2006. Bil-għan li jkun żgurat li l-istrumenti għad-difiża tal-kummerċ tal-UE jkomplu jaħdmu bl-aktar mod effettiv possibbli, waqt li jiġu kkunsidrati l-bidliet mgħaġġla fl-ekonomija globali, il-proċess involva l-parteċipazzjoni ta' ħafna partijiet involuti. Il-Kummissjoni organizzat seduta pubblika dwar is-suġġett f'Marzu 2007 li għaliha attendew numbru kbir ta' partijiet interessati u kienet ukoll milqugħa tajjeb mill-parteċipanti. Il-proċess iġġenera numru kbir ħafna ta' sottomissjonijiet, li lkoll ittellgħu fuq l-internet fuq il-websajt tal-Kummissjoni. Il-konsultazzjoni pubblika identifikat il-bżonn li tittejjeb l-aċċessibilità, it-trasparenza, il-ħeffa u ċ-ċarezza għall-kummerċ. Abbażi tal-eżitu tal-konsultazzjoni pubblika, il-Kummissjoni ħadmet fuq numru ta' proposti biex temenda r-regoli għad-difiża tal-kummerċ tal-UE. Ir-riżultati tal-istima tal-Kummissjoni tal-konsultazzjoni pubblika kienu ppubblikati fil-ħarifa tal-2007. L-għażla tal-Kummissjoni ġġenerat diskussjoni ħajja fost l-Istati Membri u l-partijiet interessati dwar din is-sitwazzjoni delikata mil-lat politiku u ġġenerat dibattitu vigoruż matul l-2007. L-analiżi tad-diskussjoni wriet li ma kienx għad hemm konsensus suffiċjenti fost l-Istati Membri u l-partijiet interessati għall-addattament ta' pakkett fuq ir-reviżjoni tat-TDI. Il-Parlament Ewropew wera wkoll interess mill-qrib fil-proċess tar-reviżjoni tat-TDI u kien aġġornat b'mod regolari mill-Kummissjoni. 4. Il-Qagħda tal-ekonomija tas-suq mifruxa fil-pajjiż (MES) Għall-iskopijiet tal-investigazzjonijiet anti-dumping, pajjiż għandu jitqies bħala ekonomija sħiħa tas-suq jekk jissodisfa l-ħames kriterji li huma stipulati fid-dettall fid-dokument ta' ħidma mehmuż ma' dan ir-rapport. Matul l-2007 is-servizzi tal-Kummissjoni komplew jeżaminaw talbiet għal MES mifrux mal-pajjiż kollu miċ-Ċina, l-Vjetnam, l-Armenja, il-Kazakistan u l-Mongolja. Il-ħames pajjiżi komplew ilkoll jipprovdu informazzjoni addizzjonali matul is-sena biex isostnu t-talbiet tagħhom. Il-pajjiżi kkonċernati huma fi stadji diversi fil-progress tagħhom kif inhuma wkoll l-evalwazzjonijiet għall-MES. Flimkien ma' numru ta' laqgħat bilaterali mal-pajjiżi konċernati, Marzu 2007 ra l-ewwel laqgħa tal-Grupp ta' Ħidma MES UE-Vjetnam, waqt li għaċ-Ċina s-seba' laqgħa tal-Grupp ta' Ħidma MES dedikat inżammet f'Lulju 2007. F'dik il-laqgħa UE-Ċina, il-grupp iddiskuta rapport ta' stima qasir u aġġornat li kien ġie ppreparat mill-Kummissjoni. Fir-rapport il-progress magħmul miċ-Ċina ġie rikonoxxut imma kien konkluż li huma meħtieġa iktar passi speċifiċi biex jiġi żgurat li ċ-Ċina hi konformi mal-erba' kriterji pendenti. Kien ukoll previst li rapport aktar komprensiv ikun ippreparat fl-2008. Missjonijiet speċifiċi MES seħħew fil-Kazakistan (Frar 2007) u fl-Armenja (Lulju 2007), filwaqt li pjanijiet għall-missjoni ulterjuri fil-Mongolja kienu kkunsidrati għall-aħħar tas-sena. 5. Attivitajiet ta’ tagħrif u komunikazzjoni/ Kuntatti bilaterali Fl-2007 il-Helpdesk tad-Difiża Kummerċjali għal SMEs, li kienet twaqqfet f'Diċembru 2004, kompliet tindirizza domandi/problemi speċifiċi tal-SME dwar it-TDIs, kemm ta' natura ġenerali kif ukoll ta' każi speċifiċi. Seminars ta' informazzjoni u taħriġ għar-rappreżentanti tal-pajjiżi terzi u għall-operaturi ekonomiċi, kemm fl-UE kif ukoll barra minnha, komplew ikunu parti importanti mill-attivitajiet tas-Servizzi TDI matul l-2007. 6. Ħarsa ġenerali lejn l-investigazzjonijiet u l-miżuri ta’ AD, AS u SFG 6.1. Ġenerali Fi tmiem l-2007, il-Komunità kellha 127 miżura tal-AD (ara l-Anness O) u disa’ miżuri tal-AS (ara l-Anness P) fis-seħħ. Fl-2007, 0.73% tal-importazzjonijiet totali fil-Komunità kienu affettwati mill-miżuri ta’ l-AD jew ta’ l-AS. Jekk jogħġbok innota li d-dettalji fuq il-kwisjonijiet hawn isfel huma mogħtija fid-Dokument ta’ Ħidma mehmuż ma’ dan ir-rapport. Wieħed jista’ jsib ir-referenzi għall-Annessi tad-Dokument ta’ Ħidma maġenb it-titoli. 6.2. Investigazzjonijiet ġodda (ara l-Annessi A sa E u l-Anness N) Fl-2007, inbdew disa’ investigazzjonijiet[1]. Ġew imposti dazji proviżorji fi 12-il proċediment. Ġew konklużi 12-il każ bl-impożizzjoni ta’ dazji definittivi. Ġew konklużi għaxar proċeduri mingħajr miżuri. 18-il miżura oħra antidumping tħallew jiskadu b’mod awtomatiku wara t-tul ta’ żmien tagħhom ta’ ħames snin. 6.3. Investigazzjonijiet ta’ verifika L-investigazzjonijiet ta’ verifika jkomplu jirrappreżentaw parti ewlenija mix-xogħol tas-servizzi tat-TDI. Tul il-perjodu 2003-2007 kienu jgħoddu għal 65% tal-investigazzjonijiet kollha mibdija. It-Tabella 2 fid-Dokument ta’ Ħidma tipprovdi tagħrif statistiku għas-snin 2003-2007. 6.3.1. Verifiki tal-iskadenza (ara l-Anness F) L-Artikoli 11(2) u 18 tar-Regolamenti bażiċi jipprovdu għall-iskadenza tal-miżuri wara ħames snin, sakemm verifika ta’ skadenza ma turix li għandhom jinżammu fil-forma oriġinali tagħhom. Matul l-2007, inbdew 11-il investigazzjoni ta’ verifika. 13-il investigazzjoni ta' verifika ġew konklużi bil-konferma tad-dazju għall-perjodu ieħor ta' ħames snin. Tliet investigazzjonijiet ta' verifika ġew konklużi bit-tmiem tal-miżuri. 6.3.2. Verifiki interim (ara l-Anness G) L-Artikoli 11(3) u 19 tar-Regolament bażiku jipprovdu għall-verifika tal-miżuri matul il-perjodu tagħhom ta' validità. Il-verifiki jistgħu jkunu limitati għal aspetti ta’ dumping/sussidjar jew ta’ ħsara. Matul l-2007, inbeda total ta’ 24-il verifika interim. 11-il verifika interim ġew konklużi bil-konferma jew bl-emenda tad-dazju. Tmien investigazzjonijiet ta' verifika ġew konklużi bit-tmiem tal-miżuri. 6.3.3. Verifiki interim “oħrajn” (ara l-Anness H) Serje ta’ verifiki oħra, li ma jaqgħux taħt l-Artikoli 11(3) jew 19 tar-Regolamenti bażiċi jew li għalihom ma kien ippubblikat l-ebda avviż ta’ bidu fil-Ġurnal Uffiċjali, ġew konklużi matul l-2007. Tmienja minn dawn il-verifiki ġew konklużi fl-2007. Dawn jikkonċernaw, inter alia , l-aċċettazzjoni, l-irtirar volontarju jew il-ksur tal-impenji, it-talbiet ta’ esportaturi ġodda f’każijiet ta’ teħid ta’ kampjuni, is-sospensjoni ta’ miżuri, eċċ. 6.3.4. Verifiki ta’ esportaturi ġodda (ara l-Anness I) L-Artikoli 11(4) u 20 tar-Regolament bażiku jipprovdu, rispettivament, għal verifika ta’ “"min hu ġdid” u verifika “aċċelerata” sabiex ikun stabbilit marġinu individwali ta' dumping jew dazju kompensatorju individwali għal esportaturi ġodda li jinsabu fil-pajjiż esportatur imsemmi li ma esportawx il-prodott matul il-perjodu ta' investigazzjoni. Dawn l-esportaturi għandhom juru li huma esportaturi ġodda ġenwini u li huma bdew fil-fatt jesportaw lejn il-Komunità wara l-perjodu ta’ investigazzjoni. Bħala tali, id-dazju individwali, li normalment ikun inqas mid-dazju għall-pajjiż kollu, jista' jiġi kkalkolat għalihom. Fl-2007, inbdew żewġ verifiki ta’ esportaturi ġodda. 6.3.5. Investigazzjonijiet ta’ assorbiment (ara l-Anness J) Meta jkun hemm tagħrif biżżejjed li juri li, wara l-perjodu tal-investigazzjoni oriġinali u qabel jew wara l-impożizzjoni tal-miżuri, il-prezzijiet ta’ esportazzjoni naqsu jew li ma kienx hemm moviment jew moviment biżżejjed fil-prezzijiet ta’ bejgħ mill-ġdid jew fil-prezzijiet tal-bejgħ sussegwenti tal-prodott importat fil-Komunità, tista’ tinfetaħ verifika ta' “assorbiment” sabiex jiġi eżaminat jekk il-miżura kellhiex effetti fuq il-prezzijiet imsemmija hawn fuq. Il-marġini ta’ dumping jistgħu għaldaqstant jiġu kkalkolati mill-ġdid u d-dazju jiġi miżjud biex jitqiesu dawn il-prezzijiet ta’ esportazzjoni aktar baxxi. Il-possibbiltà ta’ verifiki ta’ “assorbiment” hija inkluża fl-Artikoli 12 u 19(3) tar-Regolamenti bażiċi. Fl-2007, ġiet konkluża investigazzjoni waħda kontra l-assorbiment b’żieda fid-dazju. 6.3.6. Investigazzjonijiet ta' evażjoni (ara l-Anness K) Il-possibbiltà li investigazzjonijiet jinfetħu mill-ġdid f’ċirkustanzi fejn tittella’ evidenza li turi li l-miżuri qegħdin jiġu evitati hija prevista fl-Artikoli 13 u 23 tar-Regolamenti bażiċi. Fl-2007, inbdew erbgħa minn dawn l-investigazzjonijiet. Investigazzjoni waħda kontra l-assorbiment ġiet konkluża b'estensjoni tad-dazju u tnejn ġew konklużi mingħajr estensjoni tad-dazju. 6.4. Investigazzjonijiet ta' salvagwardja (ara l-Anness L) Matul l-2007 skadiet l-unika miżura ta' salvagwardja li kienet fis-seħħ dwar l-importazzjoni ta’ ċertu frott taċ-ċitru. 7. Infurzar tal-miżuri AD/AS 7.1. Miżuri ta’ segwitu L-attivitajiet ta’ segwitu li għandhom x’jaqsmu ma’ miżuri fis-seħħ kienu ċċentrati fuq erba’ oqsma ewlenin: (1) sabiex jipprevjenu l-frodi; (2) sabiex jimmonitorjaw il-flussi tal-kummerċ u l-iżviluppi tas-suq; (3) sabiex itejbu l-effettività bi strumenti xierqa u (4) sabiex jirreaġixxu għal prassi irregolari. Dawn l-attivitajiet ippermettew lis-servizzi tat-TDI li jkunu aktar proattivi milli sempliċiment reattivi fil-qasam tal-infurzar. 7.2. Monitoraġġ tal-impenji (ara l-Annessi M u Q) Il-monitoraġġ tal-impenji jifforma parti mill-attivitajiet ta’ infurzar, peress li l-impenji huma forma ta’ miżuri ta’ AD jew AS. Huma aċċettati mill-Kummissjoni jekk din tkun sodisfatta li jistgħu jeliminaw effettivament l-effetti ta’ ħsara tad-dumping jew tal-issussidjar. Fil-bidu tal-2007, kien hemm 43 impenn fis-seħħ. Matul l-2007, seħħew il-bidliet li ġejjin lill-portafoll tal-impenji: intemmu l-impenji ta’ tmien kumpaniji u ġew aċċettati tliet offerti għal impenji. Dan itella’ n-numru totali ta' impenji fis-seħħ għal 38 fi tmiem l-2007. 8. Rimborż (ara l-Anness U) L-Artikoli 11(8) u 21(1) tar-Regolamenti bażiċi jippermettu lill-importaturi li jitolbu r-rimborż tad-dazji rilevanti miġbura fejn jintwera li l-marġinu ta’ dumping/sussidju, li fuq il-bażi tiegħu ġew imħallsa d-dazji, kien eliminat jew imnaqqas għal livell aktar baxx minn dak tad-dazju fis-seħħ. Matul l-2007, tressqu tmien talbiet ġodda għal rimborż. Ħames każijiet kienu magħluqa, ma ngħata l-ebda rimborż totali jew parzjali, tliet talbiet għal rimborż kienu miċħuda u żewġ talbiet kienu rtirati. 9. Stħarriġ ġudizzjarju: deċiżjonijiet mogħtija mill-Qorti tal-Ġustizzja (CoJ) / Qorti tal-Prim'Istanza (CFI) Fl-2007, il-Qorti tal-Ġustizzja (COJ) u l-Qorti tal-Prim'Istanza (CFI) taw sentenza kull wieħed f'oqsma marbuta mal-antidumping jew kontra s-sussidju. Il-Qorti tal-Ġustizzja ħarġet ukoll ordni waħda għat-tneħħija ta' każ mir-reġistru u l-Qorti tal-Prim'Istanza ħarġet tliet ordnijiet għal tneħħija ta' każijiet mir-reġistru. Fid-Dokument ta’ Ħidma jingħata sommarju dettaljat tas-sentenzi. Fl-2007 tressqu għaxar każijiet ġodda , kollha quddiem il-Qorti tal-Prim’Istanza. Lista ta’ każijiet tal-AD/AS li tressqu quddiem is-CFI u s-CoJ li kienu għadhom pendenti fi tmiem l-2007 tingħata fl-Anness S tad-Dokument ta’ Ħidma. 10. Attivitajiet fil-qafas tal-Organizzazzjoni Dinjija tal-Kummerċ (WTO) 10.1. Soluzzjoni għal tilwim fil-qasam tal-AD, l-AS u l-SFGs Id-WTO tipprovdi għal proċedura rigoruża għas-soluzzjoni ta’ tilwim bejn Membri tad-WTO fir-rigward tal-applikazzjoni tal-ftehimiet tad-WTO. Fl-2007 bord tad-WTO, li kien ġie mwaqqaf wara talba min-Norveġja li qajmet dubju dwar il-miżuri UE-AD fuq is-Salamun, ħareġ ir-rapport tiegħu. Ir-riżultati kienu xi ftit imħallta għall-UE, li “rebħet” fuq xi punti importanti dwar il-politika u l-prattika tagħha waqt li l-UE tilfet dwar numru ta' kwistjonijiet speċifiċi tekniċi. Iktar dettalji fuq il-każ jingħataw fid-Dokument ta’ Ħidma mehmuż ma’ dan ir-rapport. 10.2. Attivitajiet oħra tad-WTO Fl-2007, id-DDA Grupp tan-Negozjati fuq ir-regoli kompla jiltaqa' regolarment fuq bażi informali biex jiddiskuti d-diversi proposti testwali mressqa mill-Imsieħba fit-tliet oqsma tan-negozjati, jiġifieri l-antidumping, is-sussidji industrijali u s-sussidji għas-sajd. F'Novembru 2007, il-Presidenza tal-Grupp tan-Negozjati ħarġet l-ewwel abbozz tat-test li jkopri l-antidumping, is-sussidji industrijali u s-sussidji għas-sajd. Maġġoranza kbira tal-imsieħba tad-WTO, inkluż l-UE, ħassew li l-abbozz kien żbilanċjat serjament u jirrifletti biss l-opinjonijiet ta' ftit mill-imsieħba, pereżempju l-konċessjoni taz-zeroing, prattika kkundannata mill-Korp tal-Appell. Dan kien partikolarment il-każ fl-abbozzi tat-testi dwar l-antidumping u s-sussidji għas-sajd. Dan wassal lill-membri tad-WTO biex jinterpellaw lill-Presidenza biex tipproduċi abbozz rivedut fl-aktar żmien kmieni possibbli. Waqt li kienu qegħdin iseħħu dawn l-attivitajiet, il-parteċipazzjoni tas-servizzi tal-Kummissjoni fix-xogħol regolari tal-Kumitati tal-Antidumping, Sussidji u Kumpens u Salvagwardja baqgħet għaddejja. 11. Konklużjoni L-2007 rat tnaqqis sinifikanti fin-numru ta' każijiet ġodda mibdija, kif ukoll fin-numru tal-investigazzjonijiet mitmuma mingħajr l-impożizzjoni tal-miżuri. Madankollu, in-numru ta' miżuri imposti, kemm definittivi kif ukoll proviżorji, baqgħu f'livell qrib dak tal-2006. Rigward ir-reviżjonijiet, inbdew iktar fl-2007 milli fis-sena ta' qabel. Il-proċess tar-reviżjoni TDI kompla, waqt li pprovoka dibattitu ħaj u ġġenera ħafna sottomossjonijiet mill-partijiet interessati matul is-sena. Dan emfasizza il-bżonn għall-istrumenti tad-difiża tal-kummerċ li jkunu użati b'mod ġust u trasparenti waqt li jirrispettaw kompletament l-istat tad-dritt. Is-servizzi komplew iwettqu l-investigazzjonijiet b’mod rigoruż u professjonali matul is-sena. F'dan il-kuntest il-ħolqien tal-Uffiċjal tas-Smigħ indipendenti fid-DĠ Kummerċ kompla seddaq l-impenn kontinwu tas-servizzi għat-trasparenza u għad-drittijiet tal-partijiet interessati fil-proċess. [1] It-Tabella 1 fid-Dokument ta’ Ħidma tipprovdi tagħrif statistiku fuq l-investigazzjonijiet il-ġodda għas-snin 2003 - 2007 li twettqu taħt id-dispożizzjonijiet tal-Artikoli 5 u 10 tar-Regolamenti bażiċi.